62022CJ0368
TIESAS SPRIEDUMS (sestā palāta)
2023. gada 25. maijā (
*1
)
Lūgums sniegt prejudiciālu nolēmumu – Regula (EEK) Nr. 2658/87 – Muitas savienība – Kopējais muitas tarifs – Tarifu klasifikācija – Kombinētā nomenklatūra – Pozīcija 7307 – Cauruļu piederumi – Apakšpozīcija 73072210 – Uzmavas
Lietā C‑368/22
par lūgumu sniegt prejudiciālu nolēmumu atbilstoši LESD 267. pantam, ko Vestre Landsret (Rietumu reģiona apelācijas tiesa, Dānija) iesniegusi ar 2022. gada 9. maija lēmumu un kas Tiesā reģistrēts 2022. gada 8. jūnijā, tiesvedībā
Skatteministeriet
pret
Danish Fluid System Technologies A/S,
TIESA (sestā palāta)
šādā sastāvā: palātas priekšsēdētājs P. Dž. Švīrebs [P. G. Xuereb] (referents), tiesneši T. fon Danvics [T. von Danwitz] un I. Ziemele,
ģenerāladvokāts: E. M. Kolinss [A. M. Collins],
sekretārs: A. Kalots Eskobars [A. Calot Escobar],
ņemot vērā rakstveida procesu,
ņemot vērā apsvērumus, ko snieguši:
–
Dānijas valdības vārdā – C. Maertens, pārstāvis, kam palīdz B. Søes Petersen, advokat,
–
Eiropas Komisijas vārdā – K. Rasmussen un M. Salyková, pārstāvji,
ņemot vērā pēc ģenerāladvokāta uzklausīšanas pieņemto lēmumu izskatīt lietu bez ģenerāladvokāta secinājumiem,
pasludina šo spriedumu.
Spriedums
1
Lūgums sniegt prejudiciālu nolēmumu ir par to, kā interpretēt tarifu apakšpozīciju 73072210 Kombinētajā nomenklatūrā, kas ietverta I pielikumā Padomes Regulai (EEK) Nr. 2658/87 (1987. gada 23. jūlijs) par tarifu un statistikas nomenklatūru un kopējo muitas tarifu (OV 1987, L 256, 1. lpp.), kurā grozījumi ir izdarīti ar Padomes 2000. gada 31. janvāra Regulu (EK) Nr. 254/2000 (OV 2000, L 28, 16. lpp.) (turpmāk tekstā – “Regula Nr. 2658/87), redakcijās, kas secīgi izriet no Komisijas Regulas (EK) Nr. 948/2009 (2009. gada 30. septembris) (OV 2009, L 287, 1. lpp.), Komisijas Regulas (ES) Nr. 861/2010 (2010. gada 5. oktobris) (OV 2010, L 284, 1. lpp.), Komisijas Regulas (ES) Nr. 1006/2011 (2011. gada 27. septembris) (OV 2011, L 282, 1. lpp.) un Komisijas Īstenošanas regulas (ES) Nr. 927/2012 (2012. gada 9. oktobris) (OV 2012, L 304, 1. lpp.) (turpmāk tekstā – “KN”).
2
Šis lūgums ir iesniegts saistībā ar tiesvedību starp Skatteministeriet (Nodokļu ministrija, Dānija), no vienas puses, un Danish Fluid System Technologies A/S (turpmāk tekstā – “DFST”), no otras puses, par piecu cauruļu piederumu tarifa klasifikāciju.
Atbilstošās tiesību normas
HS
3
Preču aprakstīšanas un kodēšanas harmonizēto sistēmu (turpmāk tekstā – “HS”) ir izstrādājusi Pasaules Muitas organizācija (PMO) un tā ir ieviesta ar Starptautisko konvenciju par preču aprakstīšanas un kodēšanas harmonizēto sistēmu, kura ir noslēgta 1983. gada 14. jūnijā Briselē un kopā ar tās 1986. gada 24. jūnija grozījumu protokolu Eiropas Ekonomikas kopienas vārdā ir apstiprināta ar Padomes Lēmumu 87/369/EEK (1987. gada 7. aprīlis) (OV 1987, L 198, 1. lpp.). PMO atbilstoši minētās konvencijas noteikumiem izstrādā HS paskaidrojošās piezīmes.
4
Saskaņā ar minētās konvencijas 3. panta 1. punkta a) apakšpunkta 2. punktu katra līgumslēdzēja puse apņemas piemērot vispārīgos noteikumus HS interpretācijai un visas iedaļu, nodaļu un apakšpozīciju piezīmes un negrozīt iedaļu, nodaļu, pozīciju vai apakšpozīciju jomu.
5
HS paskaidrojošās piezīmes attiecībā uz 7307. nodaļu ir izteiktas šādā redakcijā:
“Šī pozīcija aptver visus čuguna, dzelzs vai tērauda izstrādājumus, kuri būtībā ir paredzēti divu cauruļu vai cauruļveida elementu savienošanai vai caurules savienošanai ar citu ierīci, vai arī dažu cauruļu sistēmas elementu noslēgšanai, izņemot dažus objektus, kuri, lai gan tie ir paredzēti cauruļu montāžai (piemēram, stiprinājuma gredzeni vai skavas, kas ir iemūrētas sienā, lai balstītu caurules, skavas elastīgu cauruļu piestiprināšanai pie cietiem elementiem, tādiem kā caurules, krāni, savienojumi u.c.), nav to sastāvdaļa ([pozīcija] 73.25 vai 73.26).
Savienošana tiek veikta:
–
vai nu ar skrūvēšanu – čuguna vai tērauda vītņotiem savienotājelementiem,
–
vai nu ar sadurmetināšanu vai metināšanu pēc savienošanas vai pielāgošanas – tērauda savienojumiem. Sadurmetināšanas gadījumā piederumu un cauruļu gali tiek sagriezti leņķī vai nošķelti,
–
vai nu ar iespiešanu – noņemamiem tērauda piederumiem.
Šeit iekļautie cauruļu piederumi var būt kaltas plakanas vai aplocītas skavas, leņķa gabali un līkumi, reduktori, “T” veida un krustveida uzmavas un nipeļi, uzmavas sadurmetināšanai, smailloku savienojumi, vairākzaru savienojumi, analogi savienojumi cauruļveida aizsargkonstrukcijām, bultskrūves, uzmavas un uzlikas, enkuri, sifoni, paplāksnes, savilcēji un žņaugi”. [Neoficiāls tulkojums]
[..]”
KN
6
Kā izriet no Regulas Nr. 2658/87 1. panta 1. punkta, Eiropas Komisijas izveidotā KN reglamentē Eiropas Savienībā ievesto preču tarifa klasifikāciju. Tajā ir pārņemtas HS pozīcijas un sešciparu apakšpozīcijas, un tikai ar septīto un astoto ciparu tiek veidota vienīgi tai piemītoša apakšpozīcija.
7
Saskaņā ar Regulas Nr. 2658/87 12. panta 1. punktu Komisija katru gadu pieņem regulu, kurā pilnībā ir atveidota tāda KN redakcija kopā ar muitas nodokļu likmēm saskaņā ar šīs regulas 1. pantu, kas izriet no Eiropas Savienības Padomes vai Komisijas pieņemtajiem pasākumiem. Minēto regulu publicē Eiropas Savienības Oficiālajā Vēstnesī vēlākais līdz 31. oktobrim un to piemēro no nākamā gada 1. janvāra.
8
Vispārīgajos KN interpretācijas noteikumos, kas ir ietverti Regulas Nr. 2658/87 I pielikuma pirmās daļas I sadaļas A iedaļā, ir noteikts:
“[KN] preces klasificē pēc šādiem principiem.
1.
Sadaļu, nodaļu un apakšnodaļu virsraksti doti tikai ērtības labad; juridiski klasifikāciju nosaka atbilstoši pozīciju un iedaļu un nodaļu attiecīgajām piezīmēm, kā arī atbilstoši tālāk izklāstītajiem noteikumiem, ja vien pozīcijās un piezīmēs nav noteikts citādi.
[..]
6.
Juridiski preču klasifikāciju pozīciju apakšpozīcijās nosaka apakšpozīciju ieraksti un piezīmes, kā arī iepriekš minētie noteikumi pēc analoģijas, ievērojot, ka salīdzināmas ir tikai viena līmeņa apakšpozīcijas. Piemērojot šo noteikumu, ņem vērā arī atbilstīgo sadaļu un nodaļu piezīmes, ja vien konteksts nenosaka citādi.”
9
Regulas Nr. 2658/87 I pielikumam ir otrā daļa “Muitas nodokļu saraksts”, kuras XV sadaļa ir “Parastie metāli un parasto metālu izstrādājumi”. Šajā sadaļā ir 73. nodaļa “Dzelzs un tērauda izstrādājumi”, kuras pozīcija 7307 ir izteikta šādā redakcijā:
KN kods
Preču apraksts
Līgtā nodokļu likme (%)
Papildu mērvienība
7307
Dzelzs vai tērauda savienotājelementi caurulēm (piemēram, savienojumi, leņķa gabali, uzmavas):
– lieti cauruļu piederumi:
[..]
[..]
[..]
[..]
– citādi, no nerūsējošā tērauda:
7307 21 00
– – atloki
3,7
–
7307 22
– – leņķa gabali, līkumi un uzmavas ar iegrieztu vītni:
7307 22 10
– – – uzmavas
bez nod.
–
7307 22 90
– – – leņķa gabali un līkumi
3,7
–
7307 23
– – piederumi sadurmetināšanai:
[..]
[..]
[..]
[..]
7307 29
– – citādi:
7307 29 10
– – – ar iegrieztu vītni
3,7
–
7307 29 30
– – – metināšanai
3,7
–
7307 29 90
– – – citādi
3,7
–
– citādi
[..]
[..]
[..]
[..]
10
Saskaņā ar Regulas Nr. 2658/87 9. panta 1. punkta a) apakšpunkta otro ievilkumu Komisija izstrādā paskaidrojošas piezīmes par KN, kuras tā regulāri publicē Eiropas Savienības Oficiālajā Vēstnesī. Paskaidrojošajās piezīmēs, kas publicētas 2008. gada 7. maijā (OV 2008, C 112, 8. lpp.) un 2011. gada 6. maijā (OV 2011, C 137, 1. lpp.), kuras bija piemērojamas pamatlietā aplūkojamās ievešanas datumā, nav ietvertas atsevišķas piezīmes attiecībā uz KN apakšpozīcijām 73072210 un 73072910.
Eiropas Savienības integrētais tarifs (TARIC)
11
Regulas Nr. 2658/87 piektajā apsvērumā ir noteikts:
“tā kā atsevišķus konkrētus Kopienas pasākumus nevar piemērot, izmantojot [KN]; tā kā tādēļ jāizveido Kopienas papildu apakšpozīcijas, kas jāiekļauj Eiropas Kopienu integrētajā muitas tarifā (TARIC); [..]”.
12
Šīs regulas 2. pantā ir noteikts, ka:
“[TARIC], kas atbilst kopējā muitas tarifa, ārējās tirdzniecības, statistikas, tirdzniecības, lauksaimniecības prasībām un Kopienas politikas prasībām citās jomās attiecībā uz preču ievešanu vai izvešanu, izveido Komisija.
Tarifu pamato uz [KN], un tas ietver:
a)
šajā regulā ietvertos pasākumus;
b)
Kopienas papildu apakšnodaļas, kas tiek apzīmētas kā TARIC apakšpozīcijas, kuras nepieciešamas II pielikumā uzskaitīto īpašo Kopienas pasākumu īstenošanai;
[..].”
13
Attiecībā uz KN apakšpozīciju 73072210TARIC ir paredzēti divi kodi, proti, TARIC kods 7307221010 (uzmavas, kas paredzētas noteiktiem lidaparātu veidiem) un TARIC kods 7307221090 (citas uzmavas). Attiecībā uz KN apakšpozīciju 73072910TARIC ir paredzēti arī divi kodi, proti, TARIC kods 7307291010 (citādi, ar iegrieztu vītni, kas paredzēti noteiktiem lidaparātu veidiem) un TARIC kods 7307291090 (citādi, ar iegrieztu vītni).
Pamatlieta un prejudiciālais jautājums
14
Dānijā reģistrētā sabiedrība DFST veic cauruļu piederumu, kuri nāk no ASV ražotāja Swagelok, importa darbību. Lielākā daļa no importētajām precēm pēc tam tiek eksportētas galvenokārt uz Krieviju un Ukrainu un tās tiek izmantotas īpaši apstrādātu cauruļu montāžai, kas citstarp tiek izmantotas farmācijas, naftas ķīmijas, naftas un gāzes rūpniecībā.
15
2013. gada vasarā Dānijas nodokļu iestādes veica dažādu cauruļu piederumu pārbaudi, kurus DFST bija importējusi laikposmā no 2010. gada oktobra līdz 2013. gada augustam.
16
Šīs pārbaudes ietvaros šīs iestādes padziļinātai pārbaudei izņēma desmit cauruļu savienotājelementus, kuri bija deklarēti kā nerūsējošā tērauda uzmavas ar iegrieztu vītni, uz kuriem attiecas TARIC kods 7307221090 un kuriem ir paredzēta muitas nodokļa likme 0 % apmērā. Lieta, kuru izskata iesniedzējtiesa Vestre Landsret (Rietumu reģiona apelācijas tiesa, Dānija), attiecas tikai uz piecu no šīm precēm, proti, preču Nr. 2–5 un Nr. 10 (turpmāk tekstā – “attiecīgās preces”), klasifikāciju.
17
Saskaņā ar ražotāja katalogā ietvertajām norādēm prece Nr. 2 ir straight fitting union (taisnais savienotājs), prece Nr. 3 atbilst straight fitting male connector (taisnais savienotājs ar ārēju vītni), prece Nr. 4 ir straight fitting female connector (taisnais savienotājs ar iekšēju vītni), prece Nr. 5 atbilst straight fitting reducer (taisnais reduktors) un prece Nr. 10 ir tube adapter male (caurules adapters ar ārēju vītni).
18
Veicot pārbaudi, Dānijas nodokļu iestādes lūdza analīzes institūtam Force Technology (turpmāk tekstā – “analīzes institūts”) pārbaudīt attiecīgās preces un ierosināt to tarifa klasifikāciju.
19
Analīzes institūts uzskata, ka produkts Nr. 2 ir “maza caurule ar sešstūrainu elementu vidū, kurš ir piemērots sešu leņķu atslēgas izmantošanai, un kurai abās pusēs ir savienojums ar uzgriezni un tam piederīgiem gredzeniem”. Produkts Nr. 3 ir “maza caurule ar sešstūrainu elementu vidū, kurš ir piemērots sešu leņķu atslēgas izmantošanai, kā arī, no vienas puses, cauruļvītni un, no otras puses, vītni ar uzgriezni un tam piederīgiem gredzeniem”. Attiecībā uz preci Nr. 4 – tā esot “maza caurule, kurai vienā pusē ir uzmava (female connector), tas ir, sešstūrains gala elements ar iekšēju vītni, un otrā pusē – uzgriežņa elements (nut) ar diviem gredzeniem”. Prece Nr. 5 ir “maza caurule ar sešstūrainu elementu vidū, kurš ir piemērots sešu leņķu atslēgas izmantošanai, kā arī, no vienas puses, savienotājelementu ar vītni, uzgriezni un tam piederīgiem gredzeniem”. Visbeidzot, attiecībā uz preci Nr. 10 runa ir par “mazu cauruli ar sešstūrainu elementu vidū, kurš ir piemērots sešu leņķu atslēgas izmantošanai, kā arī, no vienas puses, cauruļvītni”.
20
Analīzes institūts secināja, ka attiecīgos produktus nevar uzskatīt par “uzmavām”, jo tie nav īsi caurules elementi ar iekšēju vītni vai bez vītnes, kas ļauj savienot divas caurules, ieskrūvējot tos šajā elementā vai vienkārši tās tajā iespiežot.
21
Ar 2013. gada 15. oktobra lēmumu Dānijas nodokļu administrācija, atsaucoties uz analīzes institūta pārbaudi, kurš bija secinājis, ka nevienu no attiecīgajām precēm nevar klasificēt kā “uzmavas”, attiecīgās preces klasificēja atbilstoši TARIC kodam 7307291090.
22
DFST šo lēmumu apstrīdēja kompetentajā administratīvajā iestādē šajā jomā, tas ir, Landsskatteretten (Apelācijas komisija nodokļu lietās, Dānija), kas ar 2019. gada 27. septembra lēmumu konstatēja, ka attiecīgās preces, attiecībā uz kurām tā uzskatīja, ka tās ir piederīgas straight tube fittings (taisnie cauruļu piederumi), ir jāklasificē nevis atbilstoši TARIC kodam 7307291090 kā citādus nerūsējošā tērauda vītņotus izstrādājumus, bet, ņemot vērā to raksturojumus un objektīvās īpašības, drīzāk ir jāklasificē atbilstoši TARIC kodam 7307221090 kā nerūsējošā tērauda vītņotas uzmavas saskaņā ar 1. un 6. vispārīgo KN interpretācijas noteikumu.
23
Ar 2019. gada 19. decembra prasības pieteikumu Nodokļu ministrija cēla prasību par šo lēmumu iesniedzējtiesā.
24
Šajā tiesā Nodokļu ministrija apgalvo, ka attiecīgās preces nevar klasificēt atbilstoši TARIC kodam 7307221090, jo tās nav “uzmavas”, bet ka uz tām attiecas TARIC kods 7307291090. Proti, visām attiecīgajām precēm esot ārēja vītne un vairākām no tām esot arī skavas gredzeni. Ņemot vērā dažādās vārdnīcās un citos avotos iekļauto vārdu “uzmava” un “nipelis” attiecīgās definīcijas, no kurām izrietot, ka termins “uzmava” ir definēts kā tāds, kas attiecas uz caurules elementu, kurš ir tā caurules elementa pretstats, ko apzīmē ar vārdu “nipelis”, un ka nipelis sistemātiski tiek raksturots kā elements, kam ir ārēja vītne, un tādējādi šīs preces nevar kvalificēt kā uzmavas.
25
Turpretim DFST, it īpaši pamatojoties uz paskaidrojošajām piezīmēm par KN pozīciju 7307 un vispārīgajiem noteikumiem un principiem attiecībā uz preču klasifikāciju HS, norāda, ka attiecīgās preces ir pareizi klasificētas ar TARIC kodu 7307221090. Šo secinājumu neatspēkojot patvaļīgi izvēlētie izvilkumi no vārdnīcām.
26
Turklāt Īrijas saistošā izziņa par tarifu (SIT) ar atsauces numuru IE 08NT‑14‑284‑03, kas attiecas uz preci Nr. 2, kā arī septiņas citas SIT apstiprinot, ka citu Savienības valstu nodokļu iestādes tādas preces kā attiecīgās preces klasificē ar TARIC kodu 7307221090. Pie tam Spānijas SIT ar atsauces numuru ES‑2014‑000535‑0324/14 pierādot, ka uz uzmavas var būt ārēja vītne.
27
Šādos apstākļos Vestre Landsret (Rietumu reģiona apelācijas instances tiesa) nolēma apturēt tiesvedību un uzdot Tiesai šādu prejudiciālu jautājumu:
“Vai Kopējā muitas tarifa Kombinētās nomenklatūras redakcijā, kas izriet no Regulas [Nr. 861/2010] I pielikuma, apakšpozīcija 73072210 ir jāinterpretē tādējādi, ka tā attiecas uz tādiem izstrādājumiem kā pamatlietā aplūkotie?”
Par prejudiciālo jautājumu
Ievada apsvērumi
28
Prejudiciālajā jautājumā iesniedzējtiesa atsaucas uz KN redakcijā, kas izriet no Regulas Nr. 861/2010, kura bija piemērojama 2011. gadā, I pielikuma. Tomēr no šīs tiesas sniegtās informācijas izriet, ka pamatlietā aplūkojamā ievešana ir notikusi laikposmā no 2010. gada oktobra līdz 2013. gada augustam. Tādējādi šķiet – tomēr tas ir jāpārbauda iesniedzējtiesai –, ka pamatlietā piemērojamās KN redakcijas ir tās, kas attiecīgi izriet no Regulas Nr. 948/2009, ar kuru KN tika grozīta, sākot no 2010. gada 1. janvāra, Regulas Nr. 861/2010, ar kuru KN tika grozīta, sākot no 2011. gada 1. janvāra, Regulas Nr. 1006/2011, ar kuru KN tika grozīta, sākot no 2012. gada 1. janvāra, un Īstenošanas regulas Nr. 927/2012, ar kuru KN tika grozīta, sākot no 2013. gada 1. janvāra.
29
Tomēr, tā kā pamatlietā nozīmīgo KN noteikumu formulējums visās šajās redakcijās ir vienāds, ir pietiekami izvērtēt uzdoto jautājumu, ņemot vērā to KN redakciju, kura izriet no Regulas Nr. 861/2010 I pielikuma.
Par prejudiciālo jautājumu
30
Vispirms ir jāatgādina, ka tad, ja Tiesai ir jāsniedz prejudiciāls nolēmums tarifu klasifikācijas jomā, tās uzdevums drīzāk ir iesniedzējtiesai izskaidrot kritērijus, kuru lietojums tai ļaus pareizi klasificēt attiecīgās preces KN, nevis pašai veikt šo klasifikāciju. Šī klasifikācija izriet no tīri faktiska vērtējuma, kas lūguma sniegt prejudiciālu nolēmumu ietvaros Tiesai nav jāveic (spriedums, 2022. gada 20. oktobris, Mikrotīkls, C‑542/21, EU:C:2022:814, 21. punkts un tajā minētā judikatūra).
31
Tomēr ir jāuzsver, ka saskaņā ar pastāvīgo judikatūru ar LESD 267. pantu iedibinātajā sadarbības starp valstu tiesām un Tiesu procedūrā Tiesai ir jāsniedz valsts tiesai noderīga atbilde, kas ļautu izlemt tās izskatīšanā esošo lietu. Šajā nolūkā Tiesai vajadzības gadījumā ir jāpārformulē tai uzdotie jautājumi (spriedums, 2016. gada 8. septembris, Schenker, C‑409/14, EU:C:2016:643, 72. punkts un tajā minētā judikatūra).
32
Šajā lietā no lūguma sniegt prejudiciālu nolēmumu izriet, ka ar savu jautājumu iesniedzējtiesa būtībā vēlas noskaidrot, vai KN pozīcija 73072210 ir jāinterpretē tādējādi, ka tādus nerūsējoša tērauda cauruļu savienotājelementus, kuri nav lieti, kuriem ir ārēja vītne un kuri nav īsi caurules elementi ar iekšēju vītni, kas ļauj savienot divas caurules, ieskrūvējot tos šajā elementā vai vienkārši iespiežot tos minētajā elementā, var uzskatīt par “uzmavām”, kas ietilpst šajā apakšpozīcijā.
33
No Tiesas pastāvīgās judikatūras izriet, ka tiesiskās drošības interesēs un lai būtu vieglāk veikt pārbaudes, izšķirošais kritērijs preču tarifu klasifikācijā parasti ir to objektīvās īpašības un pazīmes, kas ir norādītas KN pozīcijas aprakstā un tās sadaļas vai nodaļas piezīmēs (spriedums, 2020. gada 30. aprīlis, DHL Logistics (Slovakia), C‑810/18, EU:C:2020:336, 25. punkts un tajā minētā judikatūra).
34
Saskaņā ar vispārīgajiem KN interpretācijas noteikumiem juridiski preču klasifikāciju vienas pozīcijas apakšpozīcijās nosaka atbilstoši šo apakšpozīciju ierakstiem un apakšpozīciju, sadaļu vai nodaļu piezīmēm, bet sadaļu, nodaļu vai apakšnodaļu virsraksti tiek uzskatīti tikai par indikatīvām norādēm.
35
Turklāt paskaidrojošajām piezīmēm, kuras attiecībā uz KN ir izstrādājusi Komisija un attiecībā uz HS ir pieņēmusi PMO, lai arī tām nav juridiski saistoša spēka, ir svarīga nozīme dažādu muitas tarifu pozīciju tvēruma interpretācijā. KN paskaidrojošās piezīmes, kas neaizstāj HS paskaidrojošās piezīmes, ir uzskatāmas par pēdējās minētās papildinošiem un ir aplūkojamas kopā ar tām (spriedums, 2021. gada 15. aprīlis, Vogel Import Export, C‑62/20, EU:C:2021:288, 31. punkts un tajā minētā judikatūra).
36
Šajā lietā KN pozīcija 7307 attiecas uz dzelzs vai tērauda savienotājelementiem caurulēm. Tā ietver trīs kategorijas, no kurām pirmā ir apzīmēta ar vārdiem “lieti cauruļu piederumi”, otrā – ar vārdiem “citādi, no nerūsējošā tērauda”, un trešā – ar vārdu “citādi”.
37
Starp pamatlietas pusēm nav strīda par to, ka attiecīgās preces ietilpst otrajā no šīm kategorijām. Šajā kategorijā ir nošķirtas četras apakškategorijas, proti, pirmkārt, “atloki”, otrkārt, “leņķa gabali, līkumi un uzmavas ar iegrieztu vītni”, tostarp “uzmavas”, kas minētas KN apakšpozīcijā 73072210, treškārt, “piederumi sadurmetināšanai” un, ceturtkārt, “citādi” savienotājelementi caurulēm, ieskaitot citādus savienotājelementus caurulēm ar iegrieztu vītni, kas minēti KN apakšpozīcijā 73072910. Tā kā pēdējā minētajā apakšpozīcija ir visu pārējo gadījumu kategorija, tā līdz ar to attiecas uz nerūsējošā tērauda cauruļu savienotājelementiem ar iegrieztu vītni, kas nav ietverti pirmajās trīs apakškategorijās. Starp pamatlietas pusēm nav strīda par to, ka attiecīgās preces ietilpst vai nu otrajā, vai ceturtajā no šīm apakškategorijām atkarībā no tā, vai tās var vai nevar uzskatīt par “uzmavām” ar vītni.
38
Tātad ir jānosaka, ko ietver jēdziens “uzmavas” KN apakšpozīcijas 73072210 izpratnē.
39
Šis jēdziens nav definēts nedz KN vai HS, nedz arī KN paskaidrojošajās piezīmēs vai HS paskaidrojošajās piezīmēs.
40
Šajā kontekstā ir jānorāda, ka saskaņā ar pastāvīgo judikatūru tādu jēdzienu nozīme un tvērums, kuriem Savienības tiesībās definīcija nav sniegta, ir jānosaka saskaņā ar to ierasto nozīmi ikdienas valodā, ņemot vērā kontekstu, kādā tie tiek lietoti, un tiesiskā regulējuma, kura daļu tie veido, sasniedzamos mērķus (spriedums, 2020. gada 26. marts, Pfizer Consumer Healthcare, C‑182/19, EU:C:2020:243, 48. punkts un tajā minētā judikatūra).
41
Pirmām kārtām, attiecībā uz vārda “uzmavas” ierasto nozīmi ikdienas valodā no vairākām vārdnīcām un citiem avotiem, uz kuriem Dānijas nodokļu iestādes ir atsaukušās pamatlietā un Dānijas valdība – savos rakstveida apsvērumos, izriet, ka dāņu, vācu un angļu valodā vārds “uzmava” ir definēts kā īsa caurule, kas paredzēta, lai aptvertu divu cauruļu galus, un ka šādi apzīmētais savienotājelements caurulēm ir pretstats tam, kas tiek apzīmēts ar vārdu “nipelis”, – šādi apzīmētais piederums ir definēts kā tāds, kas var būt gluds vai ar ārēju vītni. No tā izriet, ka saskaņā ar šīm vārdnīcām un avotiem uzmava, ja tā nav gluda, var būt tikai ar iekšēju vītni, jo pretējā gadījumā tā nevarētu aptvert divu cauruļu, ko tā savieno, galus.
42
Otrām kārtām, attiecībā uz kontekstu, kādā tiek lietots jēdziens “uzmavas”, ir jānorāda, pirmkārt, kā Komisija būtībā ir uzsvērusi savos rakstveida apsvērumos, ka daudzi vārdi, kas apzīmē cauruļu piederumus HS, KN, kā arī HS paskaidrojošajās piezīmēs un KN paskaidrojošajās piezīmēs, šķiet, vairākās valodu versijās ir radušies, iedvesmojoties no vārdiem, kas atbilst noteiktām formām, piemēram, ķermeņa daļas, alfabēta burti vai apģērbi, un tādējādi tie ietver norādi par attiecīgā piederuma veida formu. Piemēram, dāņu valodas vārdi “rørknæ” un “rørbøjninger” (angļu valodā “elbows” un “bends”, kā arī franču valodā – “coudes” un “courbes”) apzīmē preci, kas, līdzīgi kā celis (“knæ”), ir izliekta, tāpat kā vārds “muffe” (angļu valodā “sleeve” un franču valodā“manchon”), šķiet, norāda uz to, ka šādi apzīmētajai precei ir uzroča vai piedurknes forma. Šajā ziņā tam, kā to pamatlietā norādījusi DFST, ka dāņu valodas vārdu “muffe” angļu valodā var tulkot dažādos veidos, nav nozīmes, ņemot vērā, ka KN angļu valodas versijā vārda “manchon” atveidošanai ir izmantots vārds “sleeve”.
43
Otrkārt, ņemot vērā, ka paskaidrojošajās piezīmēs par HS pozīciju 7307 ir atsauce ne tikai uz uzmavām, bet arī uz citām precēm, tādām kā reduktori un savienotājelementi ar uzgriezni, ir jāuzskata, ka šīs preces ir jānošķir no uzmavām. Līdz ar to gadījumā, ja attiecīgās preces būtu jāuzskata par reduktoriem un savienotājelementiem ar uzgriezni, tās nevarētu uzskatīt par tādām, kas ietilpst KN apakšpozīcijā 73072210. Kā Komisija ir norādījusi savos rakstveida apsvērumos, tā tas it īpaši varētu būt attiecībā uz precēm Nr. 2 un Nr. 5, ko ražotājs ir aprakstījis attiecīgi kā straight fitting union (taisnais savienotājs) un straight fitting reducer (taisnais reduktors), tomēr tas būs jāpārbauda iesniedzējtiesai.
44
Treškārt, ņemot vērā, ka HS paskaidrojošajās piezīmēs, kurās ir minētas “uzmavas un nipeļi”, jēdziens “uzmava” ir nošķirts no jēdziena “nipelis”, ir jāuzskata, ka uzmavas un nipelis ir divas dažādas preces un katrai no tām ir savas īpašības. Ņemot vērā vairākās vārdnīcās un avotos ietvertās termina “nipelis” definīcijas, no kurām izriet, kā tas ir norādīts šī sprieduma 41. punktā, ka nipeļi, ja tie nav gludi, var būt tikai ar ārēju vītni, ir jāsecina, ka vienīgi analīzes institūta piedāvātā un šī sprieduma 20. punktā minētā jēdziena “uzmava” definīcija ļauj nošķirt uzmavas no nipeļiem.
45
Ceturtkārt, kā Komisija ir norādījusi rakstveida apsvērumos, dažām no attiecīgajām precēm, šķiet, piemīt vairāku KN vai HS skaidrojošajās piezīmēs minēto cauruļu piederumu veidu īpašības. Ņemot vērā, kā tas ir norādīts šī sprieduma 37. punktā, ka citādu cauruļu piederumu no nerūsējošā tērauda, kas nav lieti, kategorija līdzās trim konkrētākām apakškategorijām, tostarp to, kas attiecas uz “leņķa gabaliem, līkumiem un uzmavām ar iegrieztu vītni”, ietver apakškategoriju “citādi”, šādas preces ir jāklasificē šajā pēdējā minētajā apakšpozīcijā, proti, KN apakšpozīcijā 73072910, ciktāl tās ne pilnībā atbilst jēdzienam “uzmavas”, tomēr tas būs jāpārbauda iesniedzējtiesai.
46
No tā izriet, ka cauruļu piederumi no nerūsējošā tērauda, kuri nav lieti, kuriem ir ārēja vītne un kuri nav īsi caurules elementi ar iekšēju vītni, kas ļauj savienot divas caurules, ieskrūvējot tos šajā elementā vai iespiežot tos minētajā elementā, ir jāuzskata par tādiem, kas ietilpst KN apakšpozīcijā 73072910.
47
Šo vērtējumu nevar apstrīdēt ar dažu dalībvalstu praksi SIT jomā. Proti, no Komisijas rakstveida apsvērumiem izriet, ka Īrijas SIT ar atsauces numuru IE 08NT‑14‑284‑03, uz ko pamatlietā ir atsaukusies DFST, tika atcelta. Turklāt pārējās SIT, uz kurām pamatlietas puses, Dānijas valdība un Komisija ir atsaukušās attiecīgi pamatlietā un rakstveida apsvērumos šajā tiesvedībā, šķiet, apstiprina minēto vērtējumu, neskarot dažus izņēmumus.
48
Ņemot vērā iepriekš minēto, uz uzdoto jautājumu ir jāatbild, ka KN pozīcija 73072210 ir jāinterpretē tādējādi, ka tādus nerūsējoša tērauda cauruļu savienotājelementus, kuri nav lieti, kuriem ir ārēja vītne un kuri nav īsi caurules elementi ar iekšēju vītni, kas ļauj savienot divas caurules, ieskrūvējot tos šajā elementā vai vienkārši iespiežot tos minētajā elementā, nevar uzskatīt par “uzmavām”, kas ietilpst šajā apakšpozīcijā.
Par tiesāšanās izdevumiem
49
Attiecībā uz pamatlietas pusēm šī tiesvedība izriet no tiesvedības, kas notiek iesniedzējtiesā, tāpēc tā lemj par tiesāšanās izdevumiem. Izdevumi, kas radušies, iesniedzot apsvērumus Tiesai, un kas nav minēto pušu izdevumi, nav atlīdzināmi.
Ar šādu pamatojumu Tiesa (sestā palāta) nospriež:
Apakšpozīcija 73072210 Kombinētajā nomenklatūrā, kas ietverta I pielikumā Padomes Regulai (EEK) Nr. 2658/87 (1987. gada 23. jūlijs) par tarifu un statistikas nomenklatūru un kopējo muitas tarifu, kurā grozījumi ir izdarīti ar Padomes Regulu (EK) Nr. 254/2000 (2000. gada 31. janvāris), redakcijā, kas izriet no Komisijas Regulas (ES) Nr. 861/2010 (2010. gada 5. oktobris),
ir jāinterpretē tādējādi, ka
tādus nerūsējoša tērauda cauruļu savienotājelementus, kuri nav lieti, kuriem ir ārēja vītne un kuri nav īsi caurules elementi ar iekšēju vītni, kas ļauj savienot divas caurules, ieskrūvējot tos šajā elementā vai vienkārši iespiežot tos minētajā elementā, nevar uzskatīt par “uzmavām”, kas ietilpst šajā apakšpozīcijā.
[Paraksti]
(
*1
)	Tiesvedības valoda – dāņu.